b'\n_START_ARTICLE_\nComuna Islaz, Teleorman\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Islaz se ridic\xc4\x83 la 5.339 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 6.203\xc2\xa0locuitori. Majoritatea locuitorilor sunt rom\xc3\xa2ni (94,76%). Pentru 5,23% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (94,19%). Pentru 5,23% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nC\xc4\x83i de comunica\xc8\x9bie\n_START_PARAGRAPH_\nComuna este accesibil\xc4\x83 pe DN54 Turnu M\xc4\x83gurele - Corabia._NEWLINE_Transportul \xc3\xaen comun este asigurat de diferite linii de autobuze \xc8\x99i microbuze, mai ales pe ruta Corabia-Bucure\xc8\x99ti._NEWLINE_Pe traseul Islaz\xe2\x80\x94Turnu M\xc4\x83gurele circul\xc4\x83 taxiuri colective cu traseu fix, cu orele de plecare \xc3\xaen func\xc8\x9bie de clien\xc8\x9bi.\n_START_SECTION_\nIstorie\n_START_PARAGRAPH_\nPrima atestare documentar\xc4\x83 este din 9 iulie 1569._NEWLINE_\xc3\x8en Dacia roman\xc4\x83, pe locul Islazului de azi exista o a\xc8\x99ezare rural\xc4\x83 \xc8\x99i un tezaur de denari republicani romani. A\xc8\x99ezarea era punctul cel mai sudic al liniei de ap\xc4\x83rare de pe malul Oltului -- limes Alutanus\xe2\x80\x94pe care erau amplasate castre si alte elemente defensive. La Islaz s-a descoperit un castru de piatr\xc4\x83 \xc8\x99i unul de p\xc4\x83m\xc3\xa2nt, amplasate \xc3\xaen punctul "Racovi\xc8\x9ba" \xc8\x99i pe Insula Verdea, un ostrov al Dun\xc4\x83rii, acum distrus de fluviu. Acest castru roman este cunoscut \xc8\x99i sub numele de "Cetatea Verdea" \xc8\x99i avea dimensiunile de 340 x 120 m._NEWLINE_Islazul era amplasat pe drumul strategic Islaz - Romula (probabil Re\xc8\x99ca de azi, Jude\xc8\x9bul Olt)._NEWLINE_La 9/21 iunie 1848, la Islaz a avut loc Adunarea popular\xc4\x83 care a aprobat Proclama\xc8\x9bia de la Islaz, adic\xc4\x83 programul Revolu\xc8\x9biei de la 1848, elaborat de Ion Heliade R\xc4\x83dulescu. Evenimentul marcheaz\xc4\x83 \xc3\xaenceputul revolu\xc8\x9biei burgheze \xc3\xaen \xc8\x9aara Rom\xc3\xa2neasc\xc4\x83._NEWLINE_P\xc3\xa2n\xc4\x83 \xc3\xaen 1950 localitatea a f\xc4\x83cut parte din jude\xc8\x9bul Romana\xc8\x9bi.'